Predkladacia správa

27.novembra 2003 bude na programe Rady ministrov pre konkurencieschopnosť v Bruseli prerokovanie bioetických problémov výskumu na kmeňových bunkách získavaných z ľudských embryí. Stanovisko Slovenskej republiky k tejto problematike je spracované  ako iniciatívny materiál Ministerstva školstva SR na základe rokovaní v Pracovnej skupine Európskej komisie (EK) a po konzultáciách s expertom EK na problematiku bioetiky, doc. Glasom. 

EK sa zaoberala modifikáciou  špecifického programu, ktorá sa dotýka najmä výskumu a získavania kmeňových buniek z ľudských embryí získaných pri in vitro fertilizácii.
V európskom meradle je prístup k takémuto výskumu rozdielny. ES bude posudzovať každý takýto výskumný projekt v zmysle článku 6(3) smernice 2002/834/EC prostredníctvom expertného posudzovania  regulačným výborom (programový výbor špecifického programu) a nebude podporovať výskum v tých krajinách, kde je to zakázané. Expertné posudzovanie bude zamerané na dôležitosť cieľov projektu, alternatívu použitia kmeňových buniek, kvalitu a bezpečnostné štandardy. Z etického hľadiska bude projekt posudzovaný vzhľadom na lokálnu (národnú) úroveň, získavanie darcov a ochranu osobných údajov (vrátane genetických informácií).

Návrh Rady a príloha ku smernici 2002/834/EC obsahuje ustanovenia o:
-	stanovení ďalších pravidiel podpory výskumu na ľudských embryách 
            a kmeňových bunkách na základe seminára o bioetike (24.4.2003)
-	rešpektovaní lokálnych a národných pravidiel 
-	potrebe vytvoriť nové línie ľudských kmeňových buniek
-	podpore výskumu na kmeňových bunkách len z embryí získaných pred  
            27.6.2002
-	ochrane osobných údajov, získavaní darcov
-	kvalitatívnych a bezpečnostných štandardoch, zaistení transparencie  
            každoročným zverejňovaním zoznamu projektov podporovaných zo 6.RP.

Ministerstvo školstva SR odporúča vláde SR schváliť  nesúhlasné stanovisko k návrhu EK o použití zdrojov 6.rámcového programu EÚ na financovanie výskumu zahŕňajúceho získavanie kmeňových buniek z ľudských embryí ani využívanie tzv. nadpočetných embryí.